
	[bookmark: _GoBack]Νέος Κύκλος διαλέξεων με θέμα
«Προς την Επανάσταση και τη συγκρότηση του Ελληνικού Κράτους».
--------------------------------------------------------------------------------------
Διάλεξη Δέσποινας Βλάμη

Βρετανικό Εμπόριο στην Ανατολή, 18ος-19ος αι.
Η βρετανική Levant Company
και ένας ελληνικός Δούρειος Ίππος.

στο Σπίτι της Κύπρου

Παρουσία πολλών ακροατών με ενδιαφέρον στην Νεότερη Ιστορία, συνεχίστηκε, την Τετάρτη 25 Μαΐου 2016, στο Σπίτι της Κύπρου, το πρόγραμμα του νέου κύκλου διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με γενικό τίτλο «Προς την Επανάσταση και τη συγκρότηση του Ελληνικού Κράτους», με τη διάλεξη της Κύριας Ερευνήτριας  στο Κέντρο Μεσαιωνικού και Νέου Ελληνισμού της Ακαδημίας Αθηνών κ. Δέσποινας Βλάμη, η οποία μίλησε  με θέμα: Βρετανικό Εμπόριο στην Ανατολή, 18ος-19ος αι. Η βρετανική Levant Company και ένας ελληνικός Δούρειος Ίππος.
Την ομιλήτρια και το σημαντικό  ερευνητικό και συγγραφικό έργο της παρουσίασε ο ιδρυτής και Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός,  κ. Ανδρέας Κούκος.
Θέμα της διάλεξης της κ. Βλάμη ήταν το βρετανικό εμπόριο στην Ανατολή και η σταδιακή ένταξη σε αυτό Ελλήνων εμπόρων από τα τέλη του 18ου αιώνα. Όπως εξήγησε, από την εποχή αυτή, η σύμπραξη μεταξύ Βρετανών, Ελλήνων και άλλων Οθωμανών υπηκόων στο εμπόριο μεταξύ Βρετανίας και Οθωμανικής Αυτοκρατορίας αποκτά νομική ισχύ, υποστηρίζεται από τη βρετανική κυβέρνηση και αναπτύσσεται ως ένα πλέγμα ευκαιριών που και οι δύο πλευρές εκμεταλλεύονται, προκειμένου να εξυπηρετήσουν ένα ευρύ φάσμα αναγκών και συμφερόντων.
Σύμφωνα με την κ. Βλάμη, κεντρικό ρόλο στη διεργασία διαδραμάτισε η Levant Company, η αγγλική προνομιούχος εμπορική εταιρεία, η οποία από το 1581 έως το 1825 είχε αναλάβει με βασιλική χάρτα το μονοπώλιο, την οργάνωση και τον έλεγχο του βρετανικού εμπορίου στην Οθωμανική Αυτοκρατορία. Στο αρχείο της εταιρείας, που περιλαμβάνει αλληλογραφία και εκθέσεις αξιωματούχων, αποτυπώνονται οι αλλαγές στην οργάνωση, στρατηγική και ανάπτυξη του βρετανικού εμπορίου, καθώς εκτυλίσσονται οι γαλλικοί και ναπολεόντειοι πόλεμοι στην Ευρώπη και επικρατούν, με ραγδαίους ρυθμούς, ελεύθερες και ευέλικτες στρατηγικές και μέθοδοι εμπορίου στη Μεσόγειο.
Η ομιλήτρια περιέγραψε τον τρόπο με τον οποίο το σύστημα της Levant Company αξιολόγησε, υποστήριξε ή αντιστάθηκε και, εντέλει, ενσωμάτωσε τη συνεργασία με Έλληνες, ως αναγκαία διέξοδο στην κρίση του πολέμου, εξάγοντας χρήσιμα συμπεράσματα σχετικά με τις συνέπειες αυτής της εξέλιξης τόσο στην οργάνωση, στρατηγική και δραστηριότητα της εταιρείας όσο και στο βρετανικό και ελληνικό εμπόριο, γενικότερα.  
Μετά την ολοκλήρωση της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.

